Bratislava 11. septembra (TASR) – Predaj vstupeniek na hokejové MS 2019 na Slovensku (10.-26. mája) sa začne v stredu 19. septembra o 9.19 h. Organizačný výbor šampionátu na utorkovej tlačovej konferencii v Bratislave informoval aj o cenách vstupeniek, najlacnejšia bude stáť 10 eur.
Lístky sa budú predávať v troch fázach, v prvej budú k dispozícii balíčky vstupeniek na základné skupiny a play off, denné vstupenky na stretnutia základnej skupiny a permanentky na všetky zápasy v Bratislave a Košiciach. Druhá fáza odštartuje v decembri 2018 a k dispozícii budú denné vstupenky na play off. Posledná tretia fáza predaja, v ktorej sa budú predávať lístky na jednotlivé zápasy, sa začne vo februári 2019.
"K organizácii MS sme pristúpili citlivo. Majstrovstvá sveta v roku 2019 asi nebudú najnavštevovanejšie vzhľadom na infraštruktúru, ale chceme ich urobiť emocionálne silné a podľa toho sme sa snažili pristupovať k cenotvorbe vstupeniek. Máme skúsenosť z roku 2011, vtedy bol ale iný systém šampionátu. Riadili sme sa preto skôr podľa českého modelu z roku 2015," uviedol prezident Slovenského zväzu ľadového hokeja (SZĽH) Martin Kohút. "Prvoradým kritériom bolo pre nás nastaviť ceny prijateľné pre široké vrstvy fanúšikov. Snažili sme sa neprekročiť cenovú hladinu, ktorú v našom regióne nastavilo susedné Česko pri organizácii šampionátu 2015. Práve tá sa v konečnom dôsledku ukázala ako úspešná. Zostáva len veriť, že si ľudia cestu na štadióny nájdu," povedal šéf SZĽH.
Organizátori poskytnú v dvoch arénach celkovo 577.266 miest, z toho 25 percent však musia blokovať pre potreby Medzinárodnej hokejovej federácie (IIHF), spoločnosti Infront, jednotlivých tímov a pre technické zázemie. Do predaja tak pôjde iba 75 percent z celkovej kapacity, t.j. približne 430.000 miest. Bratislavský Zimný štadión Ondreja Nepelu bude mať počas MS 2019 kapacitu 9774 miest, košická Steel Aréna 8165 miest.
Lístky sa budú predávať v dvoch cenových kategóriách. V predaji bude niekoľko druhov vstupeniek – permanentka na všetky zápasy v Košiciach, resp. Bratislave, balíčky vstupeniek na základnú skupinu, play off a Nasleduj svoj tím (Follow YourTeam), denné vstupenky a vstupenky na jednotlivé stretnutia. Denné vstupenky na zápasy v základnej skupine v Bratislave stoja 70 až 155 eur (I. kategória), resp. 45 až 115 eur (II. kategória). Ceny denných vstupeniek na zápasy v základnej skupine v Košiciach sa pohybujú od 60 do 175 eur (I. kat.), resp. od 45 do 135 eur (II. kat.). Za denné vstupenky na štvrťfinále, semifinále, zápas o 3. miesto a finále v Bratislave zaplatia fanúšikovia 180 až 475 eur (I. kat.), resp. 125 až 400 eur (II. kat.).
V rámci cenovej politiky zohľadnil organizačný výbor atraktivitu jednotlivých súperov a neskôr aj dôležitosť súbojov vo vyraďovacej fáze. Vstupenka na jeden zápas v základnej skupine bude od 20 do 75 eur (I. kat.), resp. od 10 do 60 eur (II. Kat.). Za vstupenku na štvrťfinálový duel zaplatí hokejový fanúšik 100 eur (I. kat.) alebo 70 eur (II. kat.), semifinále môže vidieť za 200, resp. 160 eur, zápas o 3. miesto za 180, resp. 145 eur. Za vstupenku na finále zaplatia hokejoví priaznivci 350, resp. 300 eur. Permanentka na celé podujatie v Bratislave (34 zápasov) stojí 2050 alebo 1590 eur, v Košiciach (30 zápasov) 1355 alebo 1015 eur.
"Lístky na šampionát sa budú dať kúpiť osobne v kamenných predajniach siete Ticketportal alebo cez internet na stránke hockeyslovakia.sk," informoval šéf marketingu MS Vladimír Janček. Lístky budú dostupné aj na oficiálnom webe šampionátu 2019.iihfworlds.com, kde nájdu fanúšikovia aj všetky potrebné informácie. Organizátori predstavili v utorok aj grafický vizuál vstupeniek, spracovaný so zvýraznenými ochrannými prvkami. "Predpokladáme, že zápasy slovenskej reprezentácie i ďalších divácky atraktívnych tímov budú vemi rýchlo vypredané, a to už možno v nasledujúcich mesiacoch. Fanúšikom preto odporúčam, aby nečakali na február, kedy sa budú predávať samostatné lístky na jednotlivé zápasy, ale vstupenky si zabezpečili čím skôr," dodal Kohút, podľa ktorého pôjde finančný výťažok z predaja vstupeniek na rozvoj mládeže.
Predaj vstupeniek na MS 2019 je spojený aj s istými obmedzeniami, jeden záujemca si bude môcť kúpiť maximálne štyri kusy z jedného typu vstupeniek. Doba rezervácie pri kúpe cez internet je 48 hodín.